[{"text_idx": "#000004", "text": "Mae\u2019n ddrwg gennyf adrodd nad yw Llong Danfor H5 wedi dychwelyd o\u2019i phatro\u0302l ..."}, {"text_idx": "#000006", "text": "\u2018Ystyrir ymhellach mai hi oedd y Llong Danfor y cyfeiriwyd ati yn y neges ganlynol gan yr Is-Lyngesydd, Aberdaugleddyf: gan sylwi bod ei llinell batrolio yn Lledred 53 6G rhwng Hydred 4 30 a 4 50Gn."}, {"text_idx": "#000007", "text": "Neges yn dechrau: mae capten yr SS RUTHERGLEN yn adrodd i\u2019w Long daro Llong Danfor 2030, 2 Mawrth yn y safle Lledred 53 4G, Hydred 4 40Gn. Roedd y llong danfor yn croesi blaen y llong ar gryn gyflymder. Ar o\u0302l y gwrthdrawiad clywyd gweiddi a gwelwyd dynion yn y dw\u0302r, ac roedd arogl cryf o anwedd petrol. Mae blaenbig y RUTHERGLEN yn llawn dw\u0302r. Diwedd."}, {"text_idx": "#000008", "text": "Roedd ei Phrif Swyddog, yr Is-gapten A W Forbes, yn swyddog o gryn brofiad yr oedd gennyf y parch mwyaf ato a hyder llwyr ynddo. Rwyf yn argyhoeddedig, o\u2019m hadnabyddiaeth o\u2019r Swyddog hwn, iddo gymryd pob cam posibl, yn gyntaf i ddinistrio\u2019r gelyn, ac yn ail i sicrhau diogelwch ei long, a, beth bynnag oedd amgylchiadau\u2019r gwrthdaro, na ellir priodoli unrhyw fai iddo ef. Roedd yn nodedig am ei reolaeth arbennig ar un o\u2019n llongau danfor mwyaf ac mae ei golli ef a\u2019i ddynion, a wnaeth waith ardderchog yn y dyfroedd hyn, yn golled drom i\u2019r Gwasanaeth. Er mawr ofid i ni, cafodd yr Is-swyddog E W F Childs, o Long Danfor AL2 Llynges yr Unol Daleithiau, ei golli hefyd."}, {"text_idx": "#000009", "text": "O ran yr SS RUTHERGLEN, awgrymir na ddylid ei hysbysu bod y llong danfor a gafodd ei tharo ganddi yn un Brydeinig ond dylai dderbyn y wobr arferol am suddo\u2019r gelyn, oherwydd bod yn rhaid i lwyddiant yr ymgyrch ddibynnu i raddau helaeth ar weithredu cyflym gan unrhyw long fasnach sy\u2019n darganfod ei bod mewn sefyllfa ffafriol i ymosod ar long danfor. Nid ystyrir ei bod hi\u2019n ymarferol cael trefn sy\u2019n galluogi llongau masnach a llongau tanfor y cynghreiriaid adnabod ei gilydd, a gall y risg y bydd damweiniau o\u2019r fath yn digwydd ar noson dywyll, er mor ofnadwy ydyw, gael ei dderbyn fel risg angenrheidiol ar adeg rhyfel.\u2019"}, {"text_idx": "#000010", "text": "Roedd yr H5 yn un o ddosbarth o longau tanfor a adeiladwyd gan y Bethlehem Steel Works, UDA, i\u2019r Llynges Frenhinol. Yr Is-gapten Cromwell Hanford Varley a benodwyd yn gomander cyntaf y llong danfor yn Harwich ar 16 Mai 1916. O fis Mai 1917, roedd yr H5 yn un o lynges fach o longau tanfor a oedd wedi\u2019u lleoli yn Berehaven ym Mae Bantry ac yn Killybegs, Iwerddon, gydag HMS VULCAN ac HMS PLATYPUS. Eu tasg oedd darganfod llongau tanfor yr Almaen a oedd yn gweithredu o amgylch arfordir Iwerddon ac yn y dynesfeydd Gorllewinol. Ym mis Ionawr 1918, dociodd yr USS BUSHELL yn Berehaven gyda saith llong danfor ddosbarth AL yn perthyn i Lynges yr Unol Daleithiau. Roedd y gyd-ymgyrch, y rhoddwyd y ffugenw \u2018GF\u2019 iddo, mor gyfrinachol fel na ddywedwyd wrth y llongau hebrwng confois a llongau masnach fod llongau tanfor Prydeinig ac Americanaidd yn gweithredu yn yr ardal. Dewiswyd swyddogion o\u2019r llongau tanfor Americanaidd newydd i fynd ar fwrdd y llongau tanfor Prydeinig a oedd yn ymgymryd a\u0302 phatrolau \u2018GF\u2019. Ar 25 Chwefror 1918, nododd yr Is-swyddog Earle Childs yn ei ddyddiadur iddo fod ar fwrdd yr HMS VULCAN i gyfarfod a\u0302 chapten yr H5. Erbyn hynny, roedd criw y llong danfor yn cynnwys 5 dyn a oedd wedi ennill DSM ac roedd y comander, yr Is-gapten A W Forbes, yn dal DSO."}]